उत्तर प्रदेश में कोरोना वायरस से संक्रमण के 247 नए मामले, अब तक इतने लोगों को लगा टीका
उत्तर प्रदेश में पिछले 24 घंटों के दौरान कोरोना वायरस के संक्रमण से 4 मरीजों की मौत हुई है। वहीं, सूबे में 247 नए लोगों के कोरोना वायरस से संक्रमित होने की पुष्टि हुई है।
लखनऊ: उत्तर प्रदेश में पिछले 24 घंटों के दौरान कोरोना वायरस के संक्रमण से 4 मरीजों की मौत हुई है। वहीं, सूबे में 247 नए लोगों के कोरोना वायरस से संक्रमित होने की पुष्टि हुई है। चिकित्सा एवं स्वास्थ्य विभाग के अपर मुख्य सचिव अमित मोहन प्रसाद ने शनिवार को बताया कि पिछले 24 घंटों के दौरान कोविड-19 से 4 और लोगों की मौत हो गई जिससे कोरोना के चलते अपनी जान गंवाने वालों का आंकड़ा बढ़कर 8,650 हो गया है। उन्होंने बताया कि इस अवधि में राज्य में 247 नए मरीजों में कोरोना वायरस से संक्रमण की पुष्टि हुई।सूबे में 5,682 ऐक्टिव कोरोना केसप्रसाद ने बताया कि इस समय प्रदेश में 5,682 मरीजों का इलाज चल रहा है। उन्होंने बताया कि पिछले 24 घंटों के दौरान राज्य में 1,11,743 नमूनों की जांच की गई जिन्हें मिलाकर अबतक प्रदेश में कुल 2,77,69,217 नमूनों की जांच की जा चुकी है। उन्होंने बताया कि प्रदेश में अब तक 5,85,747 मरीज संक्रमण मुक्त हो चुके हैं जिसकी वजह से राज्य में मरीजों के ठीक होने की दर 97.61 प्रतिशत तक पहुंच गई है। अपर मुख्य सचिव ने बताया कि शुक्रवार को प्रदेश में टीकाकरण के लिए 2,076 सत्र चलाये गये थे जिनमें 1,68,834 व्यक्तियों को कोविड-19 से बचाव के लिए टीका लगाया गया।4.63 लाख से ज्यादा को लगा टीकाअमित मोहन प्रसाद ने बताया कि शुक्रवार को प्रदेश में 74.43 प्रतिशत टीकाकरण किया गया। उन्होंने बताया कि अगला चरण 4 और 5 फरवरी को होगा, जिसमें छूटे हुए स्वास्थ्यकर्मियों का टीकाकरण होगा। प्रसाद ने बताया कि 5 फरवरी को स्वास्थ्य कर्मियों से इतर फ्रंटलाइन (महामारी के दौरान अग्रिम मोर्चों पर कार्य करने वाले) कर्मियों को भी टीका लगाने का कार्य शुरू होगा। प्रसाद ने बताया कि 11, 12 और 18 फरवरी को फ्रंट लाइन कर्मियों को कोविड-19 टीकाकरण के तहत पहली खुराक दे दी जाएगी। उन्होंने बताया कि प्रदेश में अब तक 4,63,000 से अधिक स्वास्थ्यकर्मियों का टीकाकरण किया गया है।